เลขาธิการ กกต. ย้ำ กกต.ไม่มีอำนาจตรวจสอบการเคลื่อนไหวของกลุ่มการเมือง
เลขาธิการ กกต. ย้ำกกต.ไม่มีอำนาจตรวจสอบการเคลื่อนไหวของกลุ่มการเมือง แนะพรรคใหม่ หากต้องการส่งผู้สมัคร ส.ส.ทัน ต้องเร่งจัดตั้งพรรคให้แล้วเสร็จภายในปลายเดือนพฤศจิกายนนี้

พันตำรวจเอก จรุงวิทย์ ภุมมา เลขาธิการคณะกรรมการการเลือกตั้ง หรือ กกต. ยืนยันว่า กกต.ยังไม่มีอำนาจในการตรวจสอบกลุ่มการเมืองที่เคลื่อนไหวลงพื้นที่พบปะประชาชน หรือทาบทาม อดีต ส.ส.มาร่วมกลุ่ม เพราะการกระทำของกลุ่มการเมือง อยู่ภายใต้ข้อห้ามของคำสั่งหัวหน้า คสช.ที่ 53/2560 ดังนั้นหากจะให้กกต.ตรวจสอบว่าเข้าข่ายกระทำความผิดหรือไม่ ก็ต้องรอให้คสช.คลายล็อกคำสั่งดังกล่าวก่อน ส่วนกลุ่มการเมืองที่ขอจดจัดตั้งพรรคการเมืองนั้น ขณะนี้ กกต.ได้ออกประกาศจดจัดตั้งพรรคอย่างสมบูรณ์ เพียงแค่ 4 พรรคเท่านั้น ซึ่งที่เหลือยังติดขัดเรื่องความพร้อม คุณสมบัติ และการหาสมาชิกพรรค ดังนั้นหากพรรคใดต้องการส่งผู้สมัครรับเลือกตั้งได้ทันตามที่กฎหมายระบุไว้ ก็ควรเร่งดำเนินการให้แล้วเสร็จก่อนที่พ.ร.ป.การเลือกตั้ง ส.ส.จะมีผลบังคับใช้ หรือภายในปลายเดือนพฤศจิกายนนี้ เพื่อจะได้มีเวลาเพียงพอต่อการจัดทำไพรมารีโหวต

สำหรับเรื่องการจัดการเลือกตั้งท้องถิ่นนั้น เลขาธิการ กกต. ระบุว่า ร่างกฎหมายที่เกี่ยวข้องกับการเลือกตั้งท้องถิ่นจะสิ้นสุดการเปิดรับฟังความคิดเห็นของประชาชนในช่วงสิ้นเดือนสิงหาคมนี้ หลังจากนั้นจะเข้าสู่กระบวนการพิจารณาของ สนช. และค่อยประกาศในราชกิจจานุเบกษา ซึ่งช่วงเวลาที่คาดว่า กฎหมายจะมีผลบังคับใช้ จะไล่เลี่ยกับช่วงเวลาการจัดการเลือกตั้ง ส.ส. ดังนั้น กกต.จะเดินหน้าจัดการเลือกตั้ง ส.ส.ให้แล้วเสร็จก่อน จากนั้นอีก 3 เดือนจึงค่อยจัดการเลือกตั้งท้องถิ่น